UDami wayeneminyaka eyisithupha lapho isifo sokuvuvukala kwemithambo sibulala uyise. UDerrick wayeneminyaka engu-9 lapho uyise ebulawa isifo senhliziyo. UJeannie wayeneminyaka engu-7 lapho umama wakhe eshona ngemva kokuphathwa umdlavuza wezindlala ezikhiqiza amaqanda. *
Bobathathu bashonelwa abantu ababathandayo besebancane kakhulu. Ingabe wake wabhekana nesimo esifanayo? Uma kunjalo lesi sihloko sizokusiza ukuba ubhekane nobuhlungu bokushonelwa. * Nokho, okokuqala cabanga ngamaqiniso ambalwa mayelana nosizi lokushonelwa.
Ziningi izindlela zokubhekana nosizi. Lokho kusho ukuthi indlela obhekana ngayo nosizi ingase ihluke kweyabanye. Incwadi ethi Helping Teens Cope With Death ithi, “Ayikho inqubo noma imithetho ebekiwe yokubhekana nokushonelwa.” Into ebalulekile ukuthi ungabufihli ubuhlungu onabo. Kungani? Kungenxa yokuthi . . .
Ukufihla usizi lokushonelwa kungaba yingozi. UJeannie, okukhulunywe ngaye ekuqaleni uthi, “Ngangicabanga ukuthi kwakufanele ngiqine ukuze ngisekele udadewethu omncane, ngakho ngafihla imizwa yami. Ngisho namanje, ngijwayele ukubufihla ubuhlungu kodwa akukuhle lokho.”
Izazi nazo ziyavuma. Incwadi ethi The Grieving Teen ithi, “Awukwazi ukufihla noma ukuziba indlela ozizwa ngayo. Izovela lapho ungayilindele khona, igcine isiyizinkinga ezingokomzwelo noma zempilo.” Ukufihla usizi lokushonelwa kungabangela nokuba usebenzise kabi utshwala noma izidakamizwa ngenxa yokuthi usuke uzama ukudambisa ubuhlungu.
Khuluma nothile. Ungase ufune ukuzehlukanisa kwabanye ngalesi sikhathi esinzima. Kodwa ukutshela othile emndenini noma umngane indlela ozizwa ngayo kuyokusiza ukuba ukwazi ukubhekana nosizi futhi lesi simo singakuqedi amandla.—Isimiso seBhayibheli: IzAga 18:24.
Bhala phansi indlela ozizwa ngayo. Bhala ngomzali oshonile. Ngokwesibonelo, yiziphi izikhathi ezaba mnandi kunazo zonke ozikhumbulayo ngaye? Bhala izinto ozithandayo ngaye. Yiziphi ongathanda ukuzilingisa ekuphileni kwakho?
Uma uhlushwa imizwa engakhi—mhlawumbe uyehluleka ukuyeka ukucabanga ngokuthile okubi owakusho kumzali wakho ngaphambi kokuba ashone—bhala ukuthi uzizwa kanjani nokuthi kungani uzizwa ngaleyo ndlela. Ngokwesibonelo, “Ngizizwa nginecala ngoba ngaphambi kokuba ubaba ashone sasixabene.”
Ngemva kwalokho, zibuze ukuthi kufanele yini uzizwe unecala. I-Grieving Teen ithi, “Awukwazi ukuzisola ngokuthi wawungazi ukuthi ngeke usalithola ithuba lokuxolisa. Akukuhle ukucabanga ukuthi akufanele nanini umuntu asho into okuzomelwe axolise ngayo kamuva.”—Isimiso seBhayibheli: Jobe 10:1.
Khuluma noNkulunkulu ngomthandazo. IBhayibheli lithi: “Phonsa umthwalo wakho phezu kukaJehova, yena uyokusekela.” (IHubo 55:22) Ukuthandaza akuyona nje indlela yokuzenza uzizwe ungcono. Kuyindlela yokuxhumana noNkulunkulu “osiduduza osizini lwethu lonke.”—2 Korinte 1:3, 4.
^ isig. 19 Bheka isahluko 16 sencwadi ethi Intsha Iyabuza—Izimpendulo Ezisebenzayo, Umqulu 1. Ungayidawuniloda mahhala engosini ethi www.jw.org/zu. Bheka ngaphansi kwesithi IZINCWADI.
“Kukhona umngane onamathela ngaphezu komfowenu.”—IzAga 18:24.
“Lapho imicabango yami engincisha ukuthula iba miningi ngaphakathi kimi, Induduzo yakho [Nkulunkulu] yaqala ukuwotawota umphefumulo wami.”—IHubo 94:19.
“Mina nomndeni wami singoFakazi BakaJehova. Eminyakeni embalwa edlule izingane ezimbili esisaziyo zashonelwa umama wazo owayephethwe umdlavuza. Enye yayineminyaka eyisithupha enye inemithathu—okucishe kube iminyaka mina nodadewethu esasinayo lapho kushona ubaba eminyakeni ecishe ibe ngu-17 ngaphambili.
No. 2 2017 _ Avelaphi Amandla Angaphezu Kwawemvelo?
PHAPHAMA! No. 2 2017 _ Avelaphi Amandla Angaphezu Kwawemvelo?
Nikelela Umsebenzi Wethu Womhlaba Wonke